Perussuomalaisten ”työmiehen” Matti Putkosen vaimo nimitettiin hiljattain sosiaali- ja terveysministeri Hanna Mäntylän erityisavustajaksi.

Perussuomalaisten viestintäasioista vastaavan Matti Putkosen vaimo nimitettiin hiljattain sosiaali- ja terveysministeri Hanna Mäntylän (ps) erityisavustajaksi. Nimitys on herättänyt ihmetystä perussuomalaisten eduskuntaryhmässä. JARNO JUUTI

Putkosen vaimo, Tiina Ullvén-Putkonen (ps), aloitti sosiaali- ja terveysministeri Hanna Mäntylän (ps) toisena erityisavustajana 3. elokuuta.

51-vuotiaan Ullvén-Putkosen nimitys on herättänyt ihmetystä perussuomalaisten eduskuntaryhmässä. Ullvén-Putkonen on koulutukseltaan merkonomi.

Nimettömänä pysyttelevän perussuomalaisten kansanedustajan mukaan Putkosen vaimon nimitys sotii voimakkaasti perussuomalaisten periaatteita vastaan.

– Olemme pyrkineet vastustamaan tällaisia hyvä veli -verkostoja ja koplauksia, kansanedustaja sanoo Iltalehdelle.

Mäntylä kuuluu perussuomalaisten puoluejohtoon. Hänet valittiin jatkokaudelle puolueen toiseksi varapuheenjohtajaksi Turun puoluekokouksessa 8. elokuuta.

Nimettömänä pysyttelevä perussuomalaisten kansanedustaja uskoo, että Matti Putkosella on ollut näppinsä pelissä vaimonsa nimityksessä. JYRKI VESA

”Ei saa olla esteenä”

Kansanedustaja uskoo, että perussuomalaisten puoluetoimistossa työskentelevällä Matti Putkosella on ollut näppinsä pelissä vaimonsa nimityksen kanssa.

– Tämä kertoo mielestäni Putkosen toimintatavoista, nimettömänä pysyttelevä perussuomalaisten kansanedustaja sanoo.

Nimettömänä pysyttelevä kansanedustaja ei ole perussuomalaisten eduskuntaryhmästä ainoa, joka on kiinnittänyt Putkosen vaimon nimitykseen huomiota.

– Liian läheltä (nimitetty), sanoo toinen perussuomalaisten kansanedustaja Ullvén-Putkoseen viitaten.

Kansanedustaja Juho Eerolan(ps) mukaan Hanna Mäntylä saa nimittää avustajakseen ”ihan kenet hän itse haluaa”.

– Jos hänen parhaaksi katsomansa henkilö sattuu olemaan Matti Putkosen puoliso, niin ei se saa olla esteenä sille, että hänet valitaan, Eerola sanoo.

Demareista persuihin

Sosiaali- ja terveysministeriön 17. kesäkuuta julkaiseman nimitysuutisen mukaan Ullvén-Putkonen on koulutukseltaan johtamiseen erikoistunut merkonomi.

Ullvén-Putkonen siirtyi sosiaali- ja terveysministeriöön SDP-taustaisesta Helsingin kirjatyöntekijöiden yhdistyksestä (HKY), jonka taloudenhoitajana hän toimi.

Iltalehden tietojen mukaan Metalliliiton viestintäpäällikkönä tuohon aikaan työskennellyt Putkonen vaikutti vaimonsa palkkaamiseen kymmenisen vuotta sitten.

Ullvén-Putkonen aiheutti demarileirissä pahaa verta eroamalla puolueesta syksyllä 2009 ja liittymällä heti seuraavan vuoden tammikuussa perussuomalaisiin.

Pian tämän jälkeen myös ”Suomen kovimpana lobbarina” tunnettu Putkonen erosi SDP:stä ja liittyi vaimonsa tavoin perussuomalaisiin.

Ullvén-Putkonen on kirjoittanut kansanedustaja Teuvo Hakkaraisen (ps) Hilja-Kyllikki-äidin omakustannekirjan Sahanpuruja mustilla kiharoilla (2014).

Hanna Mäntylä ei halua kertoa, miten hän päätyi Tiina Ullvén-Putkoseen tai millainen rooli Matti Putkosella oli palkkaamisessa. JARNO JUUTI

Roima palkankorotus

Julkisten verotietojen mukaan Ullvén-Putkonen ansaitsi HKY:n taloudenhoitajana vuosina 2009–2013 keskimäärin noin 3 400 euroa kuukaudessa.

Sosiaali- ja terveysministerin erityisavustajana Ullvén-Putkosen palkka on noin tuhat euroa korkeampi, 4 564 euroa kuukaudessa (palkkaluokka A26).

Pääministeri nimittää ministerien erityisavustajat määräaikaiseen virkasuhteeseen ministerin esityksestä. Palkkauksen vahvistaa valtioneuvoston kanslia.

– Palkkaus määräytyy kaikkien (erityisavustajien) osalta samojen perusteiden mukaan kunkin koulutukseen ja työkokemukseen perustuen, eikä henkilökohtaisia tai muita lisiä ole mahdollista maksaa, valtioneuvoston kanslian sivuilta löytyvässä ministerin käsikirjassa todetaan.

Korkeinta palkkaluokkaa (A30) nauttivalle erityisavustajalle maksetaan 6 797 euron suuruista kuukausipalkkaa. Palkan maksaa valtioneuvoston kanslia.

Hanna Mäntylä ei halua avata Iltalehdelle sitä, miten hän päätyi Tiina Ullvén-Putkoseen tai millainen rooli Matti Putkosella oli vaimonsa palkkaamisessa.

– Jos ryhmästämme joku asiaa ihmettelee ja haluaa asiasta kysyä, hän voi sen tehdä kasvotusten, suoraan minulta. Soittaakin voi. En käy vuorovaikutusta ryhmäni jäsenten kanssa koskaan lehtien sivuilla tai median kautta, Mäntylä viestitti Iltalehdelle sähköpostin välityksellä.